欧阳修
答圣俞白鹦鹉杂言
忆昨滁山之人赠我玉兔子，粤明年春玉兔死。
日阳昼出月夜明，世言兔子望月生。
谓此莹然而白者，譬夫水之为雪而为冰，
皆得一阴凝结之纯精。常恨处非大荒穷北极寒之旷野，
养违其性夭厥龄。岂知火维地荒绝，
涨海连天沸天热。黄冠黑距人语言，
有鸟玉衣尤皎洁。乃知物生天地中，
万殊难以一理通。海中洲鸟穷人迹，
来市广州才八国。其间注辇来最稀，
此鸟何年随海舶。谁能◇历海上峰，
万怪千奇安可极。兔生明月月在天，
玉兔不能久人间。况尔来从炎瘴地，
岂识中州霜雪寒。渴虽有饮饥有啄，
羁绁终知非尔乐。天高海阔路茫茫，
嗟尔身微羽毛弱。尔能识路知所归，
吾欲开笼纵尔飞。俾尔归托宛陵诗，
此老诗名闻四夷。